Document ID: /roh_data/filtered/fineweb-2-filterrobots_roh.jsonl.gz/56956

Las autoritads svizras online
Attenziun al cumenzament da la scola! Circa uschia hai num mintgamai l'avust, cur che millis d'uffants van – forsa per l'emprima giada – lur via da scola. Dad ir mintgadi questa via pretenda blera attenziun dad els e dals ulteriurs participants da traffic. Ensemen cun las autoritads e cun la polizia renda il post da consultaziun svizzer per la prevenziun d'accidents (ppa) attent als scolarets cun placats.
La responsabladad per la via da scola portan ils geniturs. Els decidan, co che lur uffant arriva a scola: a pe, cun il velo u cun il bus. Las vischnancas prendan mesiras mo, sche la via da scola è insupportabla. Ina via da scola è insupportabla e na po perquai betg vegnir pretendida dals uffants, sch'ella è per exempel memia lunga u sch'ella cuntegna parts privlusas. Las autoritads da scola decidan, sch'ina via da scola è supportabla per ils uffants e surpiglian eventualmain ils custs per la meglierar.
En differents lieus da la Svizra èn geniturs s'unids a cuminanzas pedibus. Accumpagnada d’ina persuna creschida sa renda ina gruppa d'uffants sin la via da scola. Sco in bus va pedibus a prender ils uffants a la fermada da pedibus signalisada ed als maina suenter la scola puspè enavos. Il pedibus è adattà per uffants che n'èn anc betg vegls avunda e che n'han anc betg la cumpetenza dad ir sulets a scola.